MeningerDette er et debattinnlegg. Innlegget gir uttrykk for skribentens holdninger.Nå kan du få post fra det offentlig i en digital postkasse. Mange mener at det er nok med e-postkontoen de allerede har. Men for at meldinger fra det offentlige skal møte kravene til sikkerhet, må du ha en egen sikker digital postkasse.

Opprett derfor en digital postkasse, slik at stat og kommune kan sende deg digital post. Du kan velge mellom to postkasser, Postens Digipost eller e-Boks.

Følger du med i kommentarfeltene på nett, er det flere som klager om at det er slitsomt å opprette en ny postkasse når du allerede har en e-postkonto fra før. Men vanlig e-post er dessverre ikke en spesielt sikker meldingsform. Den digitale postkassen derimot, er sikker nok til å formidle taushetsbelagte opplysninger. Brev både sendes og oppbevares kryptert, altså uleselig for andre enn deg.

Digital postkasse bruker sikker innlogging med ID-porten, logger dokumentflyten og sikrer at meldinger kommer frem til riktig mottaker. Du får også varsel når du mottar et viktig brev. Det er viktig for deg som innbygger, slik at du ikke går glipp av viktig informasjon.

Ingelin Killengreen

Direktør, Direktoratet for forvaltning og IKT (Difi)